**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 30.11.2023, ora 08.00 – 01.12.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 01.12.2023, ora 07.00**

**RÂURI**

Debitele au fost în creştere pe râurile din bazinele: Vişeu, Iza, Tur, Someş, Crasna, Barcău, Crişuri. Mureş, Bega, Timiş, Bârzava, Caraş, Nera, Cerna şi bazinele superioare ale Bistriței, Moldovei şi Sucevei datorită efectului combinat al cedării apei din stratul de zăpadă, precipitațiilor prognozate și propagării și în general staționare pe celelate râuri.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vişeu, Iza, Tur, Someş, Crasna, Barcău, Crișuri, Mureș, Bega, Timiș, Moravița, Caraș, Nera, Cerna, pe cursurile superioare ale Bistriței și Trotușului și mai mici (sub 30%) pe râurile din bazinele hidrografice: Tazlău, Rm. Sărat, Bârlad, Jijia şi pe unii afluenți din bazinele inferioare ale Jiului şi Oltului.

Formațiunile de gheață (ace de gheață, gheață la maluri, năboi) din bazinele superioare ale râurilor Olt, Cibin, Argeş, Ialomița, Suceava, Moldova, Bistrița, Tazlău, Bârlad au fost în uşoară restrângere şi diminuare.

Se situează peste:

**-COTELE DE ATENȚIE** râurile la stațiile: Tur - Micula (270+10) – jud. SM. Valea Rea – Huta Certeze (170)-jud.SM, Arieş – Scărişoara (120+7)-jud. AB.

Este in vigoare **AVERTIZAREA HIDROLOGICĂ nr.124** din 30.11.2023.

Debitele vor fi în creștere datorită efectului combinat al cedării apei din stratul de zăpadă din zonele montane, precipitațiilor căzute în interval și propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Caraş, Nera, Cerna, Bistrița, Moldova şi Suceava, iar pe celelelate vor fi în general staționare.

Pe râurile din nordul, nord-vestul, vestul, centrul şi sud-vestul țării sunt posibile scurgeri pe versanți, torenți, pâraie, viituri rapide cu efecte de inundații locale şi creşteri semnificative de niveluri şi debite cu posibilitatea depăşirii **COTELOR DE APĂRARE,** ca urmare a precipiatiilor prognozate, cedării apei din stratul de zăpadă şi propagării.

Se menține în vigoare **AVERTIZAREA HIDROLOGICĂ nr.124** din 30.11.2023.

**DUNĂRE**

Debitul la intrarea în țară (secțiunea Baziaș) în intervalul 30.11.2023 – 01.12.2023 a fost în scădere, având valoarea de 7900 m3/s, peste mediile multianuale ale lunilor noiembrie (4650 m3/s) şi decembrie 5200 m3/s.

În aval de Porţile de Fier, debitele au fost în scădere pe sectorul Gruia – Bechet și în creștere pe sectorul Corabia – Tulcea.

Debitul la intrarea în țară (secțiunea Baziaș) va fi în scădere (7700 m3/s).

În aval de Porţile de Fier, debitele vor fi în scădere pe sectorul Gruia – Tr. Măgurele și în creștere pe sectorul Zimnicea – Tulcea.

**2.** **Situația meteorologică în intervalul 30.11.2023, ora 08.00 – 01.12.2023, ora 06.00**

**ÎN ŢARĂ**

Vremea a intrat într-un proces de încălzire, ce s-a resimțit pe timpul zilei în partea de vest, unde valorile termice diurne au fost mai ridicate cu 4...7 grade față de ziua precedentă, iar noaptea temperaturile au devenit preponderent pozitive în mare parte din țară. Astfel, temperaturile maxime au fost cuprinse între -1 grad la Câmpeni și Huedin și 11 grade la Oravița, iar la ora 6 valorile termice erau cuprinse între -4 grade la Rădăuți și 14 grade la Oravița. Cerul a fost temporar noros în regiunile sudice și sud-estice, iar în celelalte regiuni nebulozitatea s-a accentuat, iar aria precipitațiilor s-a extins dinspre vest. A plouat în Banat și în Crișana, s-au semnalat ploi și trecător lapoviță în Maramureș, Transilvania și pe arii restrânse în nordul Olteniei și în Moldova, iar la munte, în timpul după-amiezii și seara, local a nins, apoi s-au semnalat precipitații mixte. Izolat au fost confirmate depuneri de polei în depresiunile din estul Transilvaniei. În zona Munților Apuseni și în grupele nordice și centrale ale Carpaților Orientali s-au acumulat cantități de apă de peste 20...25 l/mp. Vântul s-a intensificat în zona montană înaltă, cu rafale de peste 80...110 km/h, și mai ales în orele serii și în prima parte a nopții a viscolit zăpada, local și temporar a prezentat intensificări și în regiunile vestice, cu viteze în general de 50...70 km/h, iar pe arii restrânse și la intensitate mai redusă și în centru și est. Aseară, la ora 8, stratul de zăpadă era prezent în zona de munte și măsura, în platformele stațiilor meteorologice, până la 58 cm la Bâlea Lac și izolat în Transilvania (până la 10 cm) și în Muntenia (până la 3 cm). Izolat în sud-vestul teritoriului a fost ceață.

OBSERVAȚII - de ieri dimineață, de la ora 6, au fost în vigoare 6 atenționări cod galben pentru fenomene meteorologice periculoase imediate, 3 emise de către SRPV Sibiu și câte 1 de către SRPV Cluj-Napoca, SRPV Bacău și SRPV Constanța.

**LA BUCUREŞTI**

Valorile termice s-au situat în jurul mediilor multianuale. Cerul va fi variabil, iar vântul a suflat slab și moderat. Temperatura maximă a fost de 6 grade la Afumați și Băneasa și de 7 grade la Filaret, iar la ora 6 se înregistrau 0 grade la Băneasa, 1 grad la Filaret și 2 grade la Afumați.

**3. Prognoza meteorologică în intervalul 01.12.2023, ora 08.00 – 02.12.2023, ora 08.00**

**ÎN ŢARĂ**

Vremea se va încălzi semnificativ față de zilele precedente, astfel încât în cea mai mare parte a țării valorile termice se vor situa în general cu 8...10 grade peste mediile multianuale specifice începutului de decembrie. Temperaturile maxime vor fi de la 4 grade în extremitatea de nord a Moldovei, până spre 19...20 de grade în sudul Banatului, iar cele minime vor fi cuprinse în general între 2 și 12 grade. Pe parcursul zilei cerul va fi mai mult noros și va continua să plouă pe arii extinse în vestul, centrul și nordul țării, precum și la munte, iar noaptea aria ploilor va fi în restrângere spre extremitatea de nord. În nordul Crișanei și al Transilvaniei se vor acumula cantități de apă în general de 20...25 l/mp, iar în Maramureș, în Munții Apuseni și în nordul Carpaților Orientali, de peste 40 l/mp. La peste 1800 m, în masivele montane din nordul țării, trecător mai pot fi precipitații mixte. În restul teritoriului cerul va fi temporar noros, iar dimineața și noaptea, pe arii restrânse, se va forma ceață. Vântul va sufla slab și moderat, cu intensificări pe crestele montane, unde vor fi rafale de peste 80...100 km/h, temporar în regiunile vestice, în general cu viteze de 55...60 km/h, iar pe arii restrânse și în cele centrale și sud-estice.

**LA BUCUREŞTI**

Vremea va deveni caldă pentru această dată. Cerul va fi variabil, iar vântul va sufla slab și moderat. Temperatura maximă se va situa în jurul a 14 grade, iar minima va fi de 2...5 grade.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei III de restrictii. Se mentine Planul de restrictii in alimentarea cu apa - treapta III, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura la folosintele:

\*S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei III de aplicare a restrictiilor.

\*S.C. ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se aplica situatia de restrictii in alimentarea cu apa la folosinta:

\*S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru: A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești și pentru S.C. AQUAVAS S.A. VASLUI – Sucursala Vaslui din acumularea Solesti.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

**Comisariatul Județean Bacău din cadrul Gărzii Naționale de Mediu informează** informează că, în data de 30.11.2023, în jurul orei 10.35, operatorul de conducte de la Sector 26 Moinești a constatat o spărtură pe conducta de colectare amestec țiței-apa sărată aferentă grupului de 11 sonde de la colectorul 839 spre Parc 807 Moinești, aparținând de SC OMV Petrom ASSET MOLDOVA. S-a oprit pomparea, s-a izolat conducta, s-a remediat spărtura (montat șarnier de 4 țoli), s-a intervenit cu 2 buldozere, 8 persoane, s-au făcut 2 gropi de colectare și s-a adus o habă de 30 mc pentru colectare produs. S-a colectat până la ora actuala aproximativ 10 mc produs. Suprafața afectata aproximativ 250 mp, fără afectare cursuri de apa. Cauza: coroziune avansata conducta. Sunt in curs de realizare lucrări de colectare și transport produs la Parc 2 Vasaiesti. Din cauza condițiilor meteo (temperatura sub 0 grade) lucrările de ecologizare nu au fost demarate. Vom reveni cu informații suplimentare.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**